Ž. B. Grezo „Autoportretas", 1785 m.
**Žanas Batistas Grezas** (pranc. *Jean-Baptiste Greuze*, 1725 – 1805 m.) – Prancūzijos XVIII a. dailininkas.

Biografija
----------

Žanas Batistas Grezas gimė 1725 m. rugpjūčio 21 d. Turniu mieste. Jo tėvas buvo meistras amatininkas, plytų klojėjas. Ž. B. Grezas iš pradžių mokėsi tapybos Lione pas Charles Grandon (1691−1762), 1750 m. atvyko į Paryžių, kur pratęsė studijas Karališkojoje tapybos ir skulptūros akademijoje. Ž. B. Grezas sulaukė didelės sėkmės moralizuojančio turinio paveikslu „Tėvas skaito Bibliją vaikams" savo pirmojoje ekspozicijoje 1755 m. Paryžiaus salone. Tapytojas buvo paveiktas XVII a. olandų žanrinės tapybos. 1755 m. Ž. B. Grezas išvyko į Italiją, tačiau italų dailė jo ženkliau nepaveikė. Ankstyva sėkmė sąlygojo jo tolimesnės karjeros konfliktus su kitais tapytojais ir rėmėjais. Prie to neprisidėjo jo 1759 m. vesta žmona Anne Marie Babuty, kuri flirtavo su pozuojančiaisiais portretams ir Ž. B. Grezo mokiniais. 1759 m. jis susipažino su Deni Didro, kuris skatino melodramatiškų scenų tapybą. Ž. B. Grezas sulaukė didelės sėkmės su paveikslais „Kaimo sužadėtuvės" (1761), „Tėvo prakeikimas" ir „Sūnus palaidūnas" (abu 1765). 

Apie 1765 m. Ž. B. Grezas buvo užsirekomendavęs portretų tapytojas. Nemenką grupę jo paveikslų sudarė jaunų merginų žanriniai paveikslai. Jis bandė būti priimtas į akademijos narius istorinio tapytojo statuse 1769 m. pateikęs didelių matmenų istorinį paveikslą „Septimijus Severas kaltina Karakalą", tačiau akademikai sutiko jį įvertinti tik kaip žanrinį tapytoją. Įsižeidęs Ž. B. Grezas vėliau 30 metų paveikslus eksponavo tik savo studijoje. Tarp jo klientų buvo madam de Pompadur, Rusijos carienė Jekaterina II ir kiti aukštuomenės atstovai. D. Didro jį laikė geriausiu laikmečio tapytoju. Po 1780 m. dailininko autoritetas pradėjo kristi, jo paveikslai prarasti paklausą. 1793 m. jis išsiskyrė su žmona ir 1800 m. išstatė savo paveikslų oficialiame Paryžiaus salone, tačiau tuo metu jo tapyba publikos akyse jau buvo nustelbta jaunesnių dailininkų, kurie propagavo klasicistinį stilių. Žanas Batistas Grezas mirė 1805 m. kovo 21 d. Paryžiuje, palaidotas Monmartro kapinėse. Turniu mieste yra Grezo vardo muziejus.

Kūrinių galerija
----------------

* „Skalbėja" (1761, Getty muziejus, Los Andželas) „Skalbėja" (1761, Getty muziejus, Los Andželas)
* „Pastebėtas vaikas" (tarp 1760 ir 1770, Ermitažas, Sankt Peterburgas) „Pastebėtas vaikas" (tarp 1760 ir 1770, Ermitažas, Sankt Peterburgas)
* „Berniukas su sudaužytu kiaušiniu" (piešinys, 1765, Albertina, Viena) „Berniukas su sudaužytu kiaušiniu" (piešinys, 1765, Albertina, Viena)
* „Mergina su mirusia kanarėle" (1765, Škotijos nacionalinė galerija, Edinburgas) „Mergina su mirusia kanarėle" (1765, Škotijos nacionalinė galerija, Edinburgas)
* „Našlė ir dvasininkas" (Ermitažas, Sankt Peterburgas) „Našlė ir dvasininkas" (Ermitažas, Sankt Peterburgas)
* „Damos su turkiškos mados drabužiais portretas" (1790, Los Andželo apygardos muziejus) „Damos su turkiškos mados drabužiais portretas" (1790, Los Andželo apygardos muziejus)

Šaltiniai
---------

|  |  |
| --- | --- |
|  | **Vikiteka: Jean-Baptiste Greuze** – vaizdinė ir garsinė medžiaga  |

* Allison Lee Palmer. *Historical Dictionary of Neoclassical Art and Architecture*. Scarecrow Press, 2011, p. 103-104
* Encyclopaedia Britannica
* Philip Conisbee, in French Paintings of the Fifteenth through the Eighteenth Century, The Collections of the National Gallery of Art Systematic Catalogue, Washington, D.C. 2009: 246.